|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. liepos 25 d. |
| sprendimu Nr. T2-240 |

**KLAIPĖDOS JŪRŲ KADETŲ MOKYKLOS UGDYMO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos jūrų kadetų mokyklos (toliau – Mokykla) ugdymo organizavimo tvarkos aprašas (toliau – Aprašas) nustato jūrų kadetų ugdymo proceso organizavimą ir vykdymą.

2. Apraše vartojamos sąvokos:

2.1. **būrys** – jūrų kadetų grupė, dalyvaujanti vienoje privalomoje neformaliojo švietimo programoje;

2.2. **Jūreivystės, laivybos ir karybos pagrindų ugdymo programa** – ugdymo programa, papildanti pagrindinio ugdymo dalykų bendrąsias programas;

2.3. **jūrų kadetas** –Mokyklos mokinys;

2.4. **jūrų kadetų ugdymo turinys** – pagrindinio ugdymo dalykai, pasirenkamieji dalykai, dalykų moduliai, neformaliojo švietimo programos, formuojančios įgūdžius ir suteikiančios žinias, susijusias su jūreivyste, laivyba ir karyba.

**II SKYRIUS**

**JŪRŲ KADETŲ PRIĖMIMO Į MOKYKLĄ VYKDYMAS**

3. Norinčiųjų mokytis Mokykloje vykdomas motyvacijos vertinimas Klaipėdos miesto savivaldybės (toliau – Savivaldybės) tarybos nustatyta tvarka.

4. Jūrų kadetai į Mokyklą priimami:

4.1. kai Mokykla sudaro su tėvais (globėjais, rūpintojais) sutartį, kurioje nurodyta, kad tėvai (globėjai, rūpintojai) yra supažindinti ir sutinka su pagrindiniais Mokykloje taikomais ugdymo principais, galimais ugdymo pasiekimų ir programų nesutapimais, jei lyginama su tradicinės mokyklos programomis, kitomis tėvams (globėjams, rūpintojams) ir jūrų kadetams svarbiomis Mokyklos veiklos, ugdymo turinio ir proceso ypatybėmis, o Mokykla prisiima atsakomybę už ugdytiniams teikiamo ugdymo kokybę;

4.2. kai mokiniai gali be apribojimų dalyvauti Mokyklos vykdomoje veikloje, įskaitant kūno kultūros ugdymą;

4.3. kai Mokykla turi tėvų (globėjų, rūpintojų) sutikimus dėl pageidaujančio mokytis asmens dalyvavimo jūreivystės, laivybos, karybos ir sportiniuose užsiėmimuose, organizuojamose stovyklose.

**III SKYRIUS**

**MOKYKLOS UGDYMO TURINIO FORMAVIMAS**

5. Pirmaisiais Mokyklos veiklos metais komplektuojamos klasės, vykdančios pagrindinio ugdymo I dalies programas, vėlesniais metais palaipsniui formuojamos klasės, vykdančios pagrindinio ugdymo II dalies ir vidurinio ugdymo programas.

6. Formuojant Mokyklos ugdymo turinį, vadovaujamasi Bendrosiomis ugdymo programomis, Bendraisiais ugdymo planais, patvirtintais Lietuvos Respublikos švietimo, mokslo ir sporto ministro įsakymais ir Jūrų kadetų ugdymo samprata, patvirtina Lietuvos Respublikos švietimo ir mokslo ministro 2018 m. lapkričio 15 d. įsakymu Nr. V-902 „Dėl Jūrų kadetų ugdymo sampratos patvirtinimo“.

7. Ugdymo turiniui įgyvendinti vieneriems mokslo metams rengiamas Mokyklos ugdymo planas, kurio sudėtinė dalis yra Jūreivystės, laivybos ir karybos pagrindų ugdymo programa. Šiuos dokumentus įsakymu tvirtina Mokyklos direktorius.

8. Mokykla parengia formaliojo švietimo programas, programų pasirenkamųjų dalių variantus, sudaro formaliojo švietimo programas papildančius ir mokinių saviraiškos poreikius tenkinančius programų modulius, laiduoja programos turinio lankstumą ir jo perteikimo būdų dermę bei valstybės nustatytų išsilavinimo standartų atitikimą.

9. Mokykla parengia neformaliojo švietimo programas, atsižvelgdama į Jūreivystės, laivybos ir karybos pagrindų ugdymo programą, mokinių patirtį, pažinimo ir saviraiškos poreikius.

10. Mokykla sudaro mokiniams sąlygas įgytas teorines žinias įtvirtinti įvairiose edukacinėse aplinkose.

11. Mokykla, įgyvendindama konkrečias programas, vadovaujasi šiais principais:

11.1. siekia formuoti jūrinį mentalitetą, dorovines vertybes ir pilietinę savimonę per asmeninių (atsakingo elgesio, pozityvaus ir kritiško mąstymo, problemų įveikimo), socialinių (sąmoningumo, mokėjimo bendradarbiauti), kūrybingumo (pasitikėjimo savo kūrybinėmis galiomis, gebėjimo pritaikyti turimą informaciją), pažinimo (smalsumo, gebėjimo perprasti naujus dalykus), mokėjimo mokytis (gebėjimo kelti ir pasiekti mokymosi tikslus, suvokti mokymosi visą gyvenimą svarbą, savarankiškumo), komunikavimo (mokėjimo bendrauti, gebėjimo keistis informacija) ir dalykinių kompetencijų, ypač kultūrinių (dalyvavimo kultūriniame gyvenime, kultūrinio paveldo saugojimo, estetinės nuovokos, kultūrinio sąmoningumo), ugdymą;

11.2. suteikia jūreivystei, laivybai ir karybai reikalingų kompetencijų pradmenis, skatina pasitikėjimą savo jėgomis, ugdo lyderio savybes;

11.3. padeda mokiniui išsiugdyti atsakomybės, humanizmo, demokratijos ir dorovės principais pagrįstą savimonę ir šiomis nuostatomis bei vertybėmis vadovautis savo gyvenime ir veikloje.

12. Konkrečioms programoms įgyvendinti skiriamos Mokyklos ugdymo plane nurodytos valandos.

13. Jūrų kadetų ugdymo sampratos elementų įgyvendinimui reikalingos papildomos neformaliojo švietimo valandos apmokamos iš Savivaldybės biudžeto lėšų.

**IV SKYRIUS**

**UGDYMO PROCESO ORGANIZAVIMAS**

14. Ugdymo proceso trukmė, skirstymas laikotarpiais nustatomi Mokyklos ugdymo plane.

15. Ugdymas organizuojamas penkias dienas per savaitę – nuo pirmadienio iki penktadienio. Kitomis savaitės dienomis gali būti organizuojamos stovyklos, išvykos į netradicines edukacines erdves, ekskursijos.

16. Mokykloje jūrų kadetai užimami visą dieną. Jūrų kadetų diena struktūruota taip, kad būtų prasminga pusiausvyra tarp protinės ir praktinės veiklos, judėjimo ir ramybės, klausymosi ir aktyvaus dalyvavimo, stebėjimo ir veiklos, derinant formalųjį ir neformalųjį ugdymą.

17. Tipinė jūrų kadetų ugdymo savaitė:

17.1. prasideda pirmadienį 8.00 val. rikiuote ir Lietuvos Respublikos valstybės vėliavos pakėlimu;

17.2. pirmadienį–penktadienį ugdymo procesas pradedamas ne anksčiau kaip 8.00 val.ir ne vėliau kaip 9.00 val.;

17.3. pirmadienį–ketvirtadienį ugdymo procesas baigiasi 16.00–18.00 val., penktadienį – ne vėliau kaip 15.00 val. rikiuote ir Lietuvos Respublikos valstybės vėliavos nuleidimu;

17.4. pirmadieniais–ketvirtadieniais Mokykloje yra skiriamas laikas jūrų kadetų pamokų ruošimui (saviruošai), dalyvaujant pedagogams.

18. Mokinių atostogų metu gali būti organizuojamos stacionarios stovyklos, ugdymo proceso metu – veiklos, skirtos praktiniams įgūdžiams ugdyti, netradicinėse erdvėse.

19. Neformaliojo švietimo veiklos organizuojamos jūrų kadetus skirstant į būrius, kuriems vadovauja būrininkas. Šiuos užsiėmimus veda neformaliojo švietimo organizatoriai (pedagogai).

20. Jūrų kadetų mokinių nemokamas maitinimas organizuojamas teisės aktais, reglamentuojančiais:

20.1. lėšų poreikį nemokamo maitinimo patiekalų gamybos išlaidoms padengti;

20.2. mokinių nemokamo maitinimo kainas Savivaldybės bendrojo ugdymo mokyklose.

21. Jūrų kadetų nemokamo maitinimo ir važiavimo į stovyklavietes bei į užsiėmimus netradicinėse erdvėse, kuriose vykdomos veiklos, skirtos praktiniams įgūdžiams ugdyti, išlaidas kompensuoja Savivaldybė.

22. Kiti ugdymo proceso ypatumai apibrėžti Mokyklos ugdymo plane.

**V SKYRIUS**

**BAIGIAMOSIOS NUOSTATOS**

23. Jūrų kadetai vadovaujasi Jūrų kadetų garbės kodeksu, kuriame išdėstytos nuostatos, sukurtos dalyvaujant Mokyklos bendruomenei.

24. Uniformos dėvėjimo, jūrų kadetų išvaizdos reikalavimus nustato Mokyklos administracija.

25. Aprašas skelbiamas Savivaldybės ir Mokyklos interneto svetainėse.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**